काठमाडौँ, साउन ३० गते । संविधानले थप गरेको क्षेत्राधिकारबमोजिम सङ्घीय सरकारी सेवासहित सङ्गठित संस्थाहरूको परीक्षा सञ्चालनको कानुनी प्रबन्ध गर्न सरकारले लोक सेवा आयोगको काम कर्तव्य र अधिकार सम्बन्धमा व्यवस्था गर्न बनेको विधेयक संसद्मा दर्ता गरेको छ ।
नयाँ संविधानले आयोगलाई सुरक्षा निकाय, संस्थान सेवा तथा अन्य सरकारी स्वामित्वका सङ्गठित संस्थाको कर्मचारी नियुक्तिसम्बन्धी परीक्षा सञ्चालनको दायित्व थप गरेको छ । थपिएको भूमिकाअनुसार कानुन व्यवस्था गर्न सरकारले आयोगको मौजुदा ऐन संशोधन प्रस्ताव संसद्मा दर्ता गरेको हो । संवैधानिक प्रबन्ध र प्रस्तावित विधेयकको व्यवस्थाअनुसार शिक्षक सेवा आयोग र विश्वविद्यालय सेवा आयोगबाहेकका अन्य निकायको लिखित परीक्षा अब लोक सेवा आयोगले लिनेछ । यसअघि निजामती सेवाको परीक्षा सञ्चालन र नतिजा प्रकाशनको प्रमुख जिम्मेवारी आयोगलाई थियो ।
अन्य सरकारी स्वामित्वमा रहेका स्वायत्त संस्थाहरूले आयोगको प्रतिनिधि राखेर परीक्षा सञ्चालन गर्ने गरेका थिए । प्रस्तावित विधेयकअनुसार अब सुरक्षा निकाय, सरकारको स्वामित्वमा रहेको संस्थान, वित्तीय संस्था, आयोग, प्राधिकरण, निगम, बोर्ड, प्रतिष्ठान, केन्द्र, परिषद्लगायत सङ्गठित संस्थाको परीक्षा आयोगले सञ्चालन गर्नेछ ।
कतिपय संस्थाहरूले भने आफ्नै पाठ्यक्रम तयार पार्ने, परीक्षा सञ्चालन गर्ने र नतिजा प्रकाशन गर्ने गरेका थिए । नयाँ प्रस्तावित व्यवस्थाअनुसार अब सुरक्षा निकाय, अन्य सरकारी निकाय र सङ्गठित संस्थाको पाठ्यक्रम परीक्षा तालिका लोक सेवाले तय गरेअनुसार हुनेछ । सम्बन्धित निकायले सञ्चालन गर्ने गरेको परीक्षा विधेयक पारितसँगै लोक सेवाले सञ्चालन गर्नेछ । प्रस्तावित विधेयकको प्रावधानअनुसार सरकारी निवृत्तिभरण पाउने स्थायी पदमा अबदेखि आयोगको परामर्शबिना नियुक्ति गर्न पाइने छैन ।
संवैधानिक व्यवस्थाअनुसार नै आयोगले सम्पूर्ण सरकारी सेवाको दरबन्दी स्वीकृत, विज्ञापन, लिखित परीक्षा सञ्चालन, नतिजा प्रकाशन, अन्तर्वार्ता र अन्तिम नतिजा प्रकाशनको कार्यतालिका यसअघि नै प्रकाशन गरेको छ । अब सरकारी कोषबाट निवृत्तिभरण पाउने सम्पूर्ण सरकारी सेवाको विज्ञापन स्वीकृत लोक सेवाले गर्नेछ ।
प्रस्तावित विधेयकको व्यवस्थाअनुसार अब पदपूर्तिको माग गर्दा सम्बन्धित संस्थाले सेवा, समूह, श्रेणी, पदसङ्ख्या, विवरण र न्यूनतम योग्यतासमेत लेखी आयोगसमक्ष पेस गर्नुपर्नेछ । सङ्घीय सरकारी सेवा र अन्य सङ्गठित संस्थाले समेत रिक्त दरबन्दी पदपूर्तिका लागि सम्बन्धित निकायले तोकेबमोजिम माग फाराम भरी पठाउनुपर्नेछ ।
आयोगले निजामती सेवामा खुला र आन्तरिक प्रतिस्पर्धाका आधारमा पदपूर्तिको प्रक्रिया अघि बढाउनेछ । अन्य सङ्गठित संस्थाको विज्ञापन र परीक्षा पनि आयोगले नै सञ्चालन गर्नेछ । मागअनुसारको दरबन्दी स्वीकृत गरिसकेको अवस्थामा आयोगले स्वयम् वा सम्बन्धित संस्थालाई विज्ञापन प्रकाशनका लागि निर्देशन दिन सक्नेछ । परीक्षासम्बन्धी अन्य मापदण्ड भने लोक सेवा आयोगले तोकेअनुसार नै हुनेछ ।
आयोगले सञ्चालन गर्ने सबै परीक्षाको प्रश्नपत्र भने आयोगको मापदण्डअनुसार नै तयार हुनेछन् । विज्ञापन प्रकाशनमा भने आयोगले विद्युतीय माध्यम पनि प्रयोग गर्न सक्ने व्यवस्था प्रस्ताव गरेको छ । प्रस्तावित विधेयकले संविधानले सङ्घीय लोक सेवा आयोगको परिकल्पना गरेअनुसार सङ्घीय लोक सेवा आयोगको काम कर्तव्य पनि तोकेको छ । केन्द्रसँग समन्वय गरी प्रदेश लोक सेवा आयोगले काम गर्नेछ । हाल आयोगले अघि बढाइरहेका काम कारबाही भने केन्द्रीय लोक सेवा आयोगले नै जारी राख्न सक्ने व्यवस्था प्रस्तावित छ ।
सन् २०२० मा २० लाख विदेशी पर्यटक भित्र्याउने लक्ष्य साथ सरकारले भ्रमण वर्ष घोषणा गरेको छ । पर्यटकका लागि आवश्यक पूर्वाधार निर्माणको तयारीले गति लिइरहेको छ ।...
दक्षिण एसियाको रुपान्तरणका लागि निराशालाई आशामा र नकारात्मकताबाट सकारात्मकतातर्फ लागौँ– प्रधानमन्त्री मोदी
काठमाडौँ, भदौ १० गते । स्वास्थ्य मन्त्री गगनकुमार थापाले आफूले कुनै गल्ती नगरी काम गर्ने र गल्ती गर्न खोज्नेलाई सहयोग पनि नगर्ने बताउनुभएको छ
आज मन्त्रालयमा पदभार ग्रहण गर्दै उहाँले अहिलेको पुस्ताको प्रतिनिधि भएकाले आफूले गलत गरे सिङ्गो पुस्तालाई अन्याय हुने र आफूप्रतिको विश्वास पनि गुम्ने भएकाले कुनै गल्ती नगरी काम गर्ने बताउनुभयो ।
उहाँले भन्नुभयो, ‘‘मप्रतिको विश्वास भनेको एउटा पुस्ताप्रतिको विश्वास हो । त्यसैले मैले त्यो विश्वास तोड्नु हुन्न ।’ आफूले पाएको जिम्मेवारी सामान्य जिम्मेवारी नभएको आफूलाई हेक्का रहेकाले काम गर्ने क्रममा उच्च नैतिकता र सम्पूर्ण क्षमता देखाउने प्रतिबद्धता उहाँले व्यक्त गर्नुभयो ।
उहाँले स्वास्थ्य क्षेत्रमा रहेका समस्यालाई समाधान गर्न निष्ठापूर्वक सत्यका पक्षमा रही काम गर्ने दोहो¥याउनुभयो ।
पदभारपछि उहाँले पहिलो निर्णय युवा सरोकारको विषयमा गर्दै नेपाली युवा वैदेशिक रोजगारीमा रहेकाले उनीहरुसँग सम्बन्धित विषयमा पहिलो हस्ताक्षर गर्नुभएको छ ।
मन्त्री थापालाई स्वास्थ्य सचिव डा सेनेन्द्रराज उप्रेतीले वैदेशिक रोजगारीमा जाने युवाको स्वास्थ्य परीक्षण प्रतिवेदन गलत हुने गरेको विषयमा विशेषज्ञ समिति गठन भएको जानकारी गराउनुभएको थियो ।
गलत प्रतिवेदनका कारण वैदेशिक रोजगारीमा जाने युवाले समस्या परेको भन्दै मन्त्रालयमा पटकपटक उजुरी दिने गरेका छन् । यही विषयलाई लक्षित गर्दै गठित यो विशेषज्ञ समितिले छानबिन गर्नेछ ।
मेडिकल काउन्सिलका एक चिकित्सक, श्रम तथा यातायात मन्त्रालयका कानुन अधिकृत, नेपाल स्वास्थ्य व्यवसायी महासङ्घको अध्यक्ष वा प्रतिनिधि र वैदेशिक रोजगारीबाट फर्किएको मध्येबाट एक जना सदस्य रहनेछन् ।
विसं २०३३ मा सोलुखुम्बुमा जन्मनुभएका मन्त्री थापाले नेपाल विद्यार्थी सङ्घमा महामन्त्रीको पदभार पनि सम्भाल्नुभएको थियो । हाल काठमाडाँै क्षेत्र ४ बाट प्रत्यक्ष निर्वाचित भई सांसद हुनुहुन्छ ।
युवामा चर्चित, लोकप्रिय नेताको रुपमा रहनुभएका उहाँ प्रखर, स्पष्टवक्ताको रुपमा परिचित हुनुहुन्छ । रासस
सन् २०२० मा २० लाख विदेशी पर्यटक भित्र्याउने लक्ष्य साथ सरकारले भ्रमण वर्ष घोषणा गरेको छ । पर्यटकका लागि आवश्यक पूर्वाधार निर्माणको तयारीले गति लिइरहेको छ ।...
दक्षिण एसियाको रुपान्तरणका लागि निराशालाई आशामा र नकारात्मकताबाट सकारात्मकतातर्फ लागौँ– प्रधानमन्त्री मोदी
काठमाडौँ, फागुन ५ गते । महाशिवरात्रिका दिन आज बिहानदेखि पशुपतिनाथ मन्दिरमा भक्तजनको भीड लागेको छ । बिहान १ बजेदेखि नै भक्तजनको भीड लागे पनि ३ बजे मात्र पशुपतिका चार ढोका खोलिएको थियो । पशुपतिको मूल मन्दिरमा चार ठाउँबाट प्रवेश गर्ने व्यवस्था मिलाइएको पशुपति क्षेत्र विकास कोषका कोषाध्यक्ष तारानाथ सुवेदीले जानकारी दिनुभयो ।
यस वर्षको शिवरात्रिमा १० लाख भक्तजनले पशुपतिको दर्शन गर्ने अनुमान गरिएको छ । अहिलेसम्म व्यवस्थित रुपमा लाइन लागेर भक्तजनले दर्शनका लागि प्रतीक्षा गरिरहेका छन् ।
यस वर्ष भारतीय भक्तजनको सङ्ख्यासमेत बढी देखिएको नेपाल भारत मैत्री परिषद्का प्रमुख संयोजक सुरेश ठाकुरले बताउनुभयो । भारतीय प्रधानमन्त्री नरेन्द्र दामोदरदास मोदीले साउन १९ गते पशुपतिमा विशेष पूजा गर्दा भारतीय सञ्चारमाध्यमले मान्यताका साथ प्रचारप्रसार गरेकाले शिवरात्रिमा भारतलगायत देशबाट आउने भक्तजनको उल्लेख्य उपस्थिति रहेको उहाँले बताउनुभयो ।
गत वर्ष मलेसियाबाट २०० दर्शनार्थी आएकामा यस वर्ष ६०० भक्तजन आउने जानकारी आएको कोषका कोषाध्यक्ष सुवेदीले दिनुभयो । मलेसियाली भक्तजनले गत वर्ष रु ३२ लाख पशुपतिमा भेटीस्वरुप चढाएको पनि उहाँले बताउनुभयो । यस वर्ष मलेसिया, श्रीलङ्का र मौरिससबाट समेत उल्लेख्य भक्तजनको आगमन भएको कोषले जनाएको छ ।
पशुपति क्षेत्र आज पूर्णरुपमा मेलामय बनेको छ । विभिन्न सङ्घसंस्थाले निःशुल्क स्वास्थ्य शिविर, निःशुल्क चियापान एवम् भण्डाराको व्यवस्था गरेका छन् । ब्रह्मकुमारी राजयोग सेवा केन्द्र बानेश्वरले वनकालीमा बनाएको ३३ फिट अग्लो शिवलिङ्ग हेर्ने भक्तजनको पनि उल्लेख्य उपस्थिति रहेको छ । रासस
सन् २०२० मा २० लाख विदेशी पर्यटक भित्र्याउने लक्ष्य साथ सरकारले भ्रमण वर्ष घोषणा गरेको छ । पर्यटकका लागि आवश्यक पूर्वाधार निर्माणको तयारीले गति लिइरहेको छ ।...
दक्षिण एसियाको रुपान्तरणका लागि निराशालाई आशामा र नकारात्मकताबाट सकारात्मकतातर्फ लागौँ– प्रधानमन्त्री मोदी